O behu
Malinový pohár sa uskutoční 12.9.2020.
Trať, dlhá 5.5 kilometra, sa tiahne cez anglický park a ďalej malebným lužným prostredím okolo ramena Malého Dunaja. Štartuje a finishuje sa priamo pred Apponyiho kaštieľom, kde sa po našej cieľovej rovinke prechádzal v roku 1910 Theodore Roosevelt. Beží sa v mužskej a ženskej kategórii a víťazov nečaká nič iné ako Malinový pohár! Pobežte s nami úplne bez odpadu!
Deti sa môžu tešiť na MINIbeh okolo kaštieľa (600m) a pre víťaza si náš dvorný cukrár chystá veľké prekvapenie.
Presné propozície nájdete tu.
Registrácia
Tu sa registrujte. Štartovné je 6€ prevodom na účet (nezabudnite pridať variabilný symbol, ktorý vám vygenerujeme) alebo 8€ na mieste. Po zaplatení vám pošleme email o tom, ako veľmi sa na vás tešíme a na štarte stačí len ak nám poviete vaše meno.
Keďže jeden z organizátorov je poznačený matfyzom, namiesto štartovných čísel budete bežať so štartovnými prvočíslami. Ak si na žiadne nespomínate, tu sa môžete nechať inšpirovať. (alebo len nechajte prázdnu kolónku a my pre vás dáke nájdeme)
Online registrácia ukončená.
Registrovať sa môžete na mieste od 09:00.
Zero Waste
Chceme ukázať, že bežecké podujatie sa dá organizovať aj inak ako s hŕbou zbytočných igelitiek, pohárikov, papierikov... proste odpadu, ktorý by nemusel vznikať, ak nastane vzájomná spolupráca nás všetkých. Sme si vedomí, že v dnešných podmienkach je vytváranie nulového odpadu skoro nemožné, ale robíme všetko pre to, aby sme ho vyprodukovali čo najmenej.
Už od nultého ročníka organizujeme naše preteky tak, aby mali čo najmenší dopad na miesto, v ktorom žijeme a tejto myšlienky sa plánujeme držať aj po ďalšie ročníky. Radi privítame aj vašu pomoc či tipy a skúsenosti, ako to spraviť ešte lepšie. Skúsme to spolu!
Minuloročné štatistky
-
Minulý ročník sa nám podarilo na výrobu štartovných prvočísiel zrecyklovať 38 kartónových krabíc.
-
Na výrobu štartového oblúka sme použili pneumatiky a obkladačky z čiernej skládky a drevené koly zo starej terasovej konštrukcie.
-
Na propagáciu pretekov sme použili iba 10 plagátov s eko tlačou.
-
Jednorazové značenie trate sme nahradili pestrofarebnými vyradenými ponožkami od našich kamarátov.
-
Namiesto nepotrebných igelitových balíkov dostali víťazi sklenený pohár plný malín z lokálnej produkcie.
-
Počas samotných pretekov sme aj vďaka Vám produkovali iba bio odpad pozostávajúci z ohryzkov jabĺk a kôstok broskýň a sliviek.
Čo môžem ako bežec urobiť / radšej neurobiť?
-
prinesiem si vlastný pohár na iontový nápoj (Jasné, že nie jednorazový. Ale porcelánovú čašu zo súpravy, čo vaša babka dostala ako svadobný dar, radšej nechajte vo vitríne.)
-
neprinesiem si pitie v PET fľaši
-
neprídem sám autom (nechám sa zviesť, niekoho ešte zveziem, skúsim bus...)
-
budem sa tešiť, že od organizátorov nedostanem igelitku plnú zbytočností...
-
čo len chcem a uznám za vhodné (Blysnite sa, inšpirujte nás, buďte frajeri!)
Partneri
Chceš tu byť aj ty? Ozvi sa nám!
Výsledky
Rekordy Trate
Kategória Ženy
- Jeanette Borhy s číslom 383 v roku 2020 a s doposiaľ neprekonaným časom 00:21:49.00!
Kategória Muži
- Patrik Lopušný s číslom 337 v roku 2019 a s doposiaľ neprekonaným časom 00:19:57.73!
Minulé Ročníky
- - 2019
O nás
Heňo
Behajúci baleťák. Ak nie je práve zatvorený na baletnej sále na VŠMU, môžete ho zazrieť na divadelných doskách alebo priamo za domom, v divokých Malinovských chotároch. Práve tam sa raz zrodila myšlienka združiť všetkých behuchtivých do jednej veľkej malinovskej rodiny a spolu si zmerať sily!
Maťko
Maratónsky matfyzák. Ak sa práve nepokúša testovať možnosti svojho tela na ultrapodujatiach alebo prechodoch škótskou či balkánskou divočinou, tak rád derivuje kopce ako konštanty. Rukami behá po klávesnici a programuje našu stránku, nohami behá po Malinove a organizuje.